**Сарман муниципаль районы мәктәпкәчә белем бирү бюджет**

**учреждениясенең гомуми төрендәге 3 нче “Ләйсән” балалар бакчасы.**

**Сөйләм сулышы.**

**Сулыш алырга өйрәтүче уеннар.**

**(Мастер класс)**

**Тәрбияче : Зиатдинова И.И.**

**Баланы дөрес итеп сөйләшергә, авазларны кимчелексез әйтергә өйрәтү, аның сүз байлыгын үстерү, сөйләмдә булган җитешсезлекләрне вакытында төзәтү – ата-ананың да, тәрбиячеләрнең дә мөһим бурычы. Чөнки сөйләм теленең дөрес формалашмавы бала өчен күп кыенлыклар тудыра. Телдәге кимчелек баланың акыл үсешен тоткарлый, сабый үз фикерен ачык һәм аңлаешлы итеп башкаларга җиткерә алмый. Мәктәп яшендә исә кыенлыклар арта гына: уку-язу күнекмәләре авырлык белән үзләштерелә, дуслары арасында үзен ким итеп тоя башлый.**

**Сәбәпләре ни?**

**Соңгы 5-10 ел эчендә  сөйләм телендә кимчелекләре булган балалар саны бермә-бер артты. Моның сәбәпләре күп төрле:**

**-         экологиянең бозылуы,**

**-         медицинаның үсеше,**

**-         бала ана карынында ук алган һәм туганда булган имгәнүләр,**

**-         1 яшькә кадәр еш авыру очраклары,**

**-         нәселдән килүче авырулар,**

**-         социаль-көнкүреш шартларының начар булуы,**

**-         икетеллелек (двуязычие), ягъни баланың әйләнә-тирә мохитында зурлар  төрле телләрне кушып, бозып сөйләшү нәтиҗәсендә туган телнең дөрес формалашмавы һ.б.**

**Әгәр баланың сөйләмендә нинди дә булса кимчелек сизәсез һәм  аны берничек тә үзгәртеп булмый икән, баланы 2-3 яшьтә дә логопедка алып барырга мөмкин һәм кирәк тә. Бу вакытта ул дөрес булмаган авазларга күнегеп өлгермәгән була, сөйләм органнары коррекциягә тиз бирелә,  шуңа да авазларны төзәтү тизрәк һәм җиңелрәк.**

**Шуны истән чыгармаска кирәк: бала туган телендә саф, чиста, ачык итеп ишеткәндә, авазларны аера алганда гына дөрес сөйләшә ала. Шуңа күрә баланың ишетү сәләтен, авазларны ишетеп аеру һәм тану мөмкинлеген үстерергә кирәк. Гади генә уеннар моңа ярдәм итә. Мәсәлән, ширма артында балага күрсәтмичә аңа таныш булган уенчык яки уен коралының тавышын чыгарасыз. Бала игътибар белән тыңлый һәм нинди тавыш ишеткәнен әйтә. Шулай ук сабыйга тирә-юньдәге тавышларны тыңларга тәкъдим ителә (бүлмәдә, урамда, табигатьтә һ.б.). Файдасы инде күптән исбатланган артикуляция гимнастикасы да аваз кимчелекләрен төзәтүгә зур ярдәм итә. Төрле  сөйләм органнары (тел, иреннәр, яңаклар һ.б.) өчен махсус күнегүләр уздыру файдалы. Бу күнегүләр көзге алдында төгәл итеп башкарылырга тиеш, күңелле музыка астында булса, бигрәк тә яхшы. Күнегүләрне көн саен билгеле бер вакытта уздыру отышлы.**

**Шулай ук сөйләм үсеше өчен сулыш күнегүләре әһәмиятле. Авазлар әйтелешенә  кирәкле һава агымын формалаштыру өчен баланы нечкә агым белән җиңел уенчыкларга, шарчыкларга, судагы кечкенә көймәгә өрергә өйрәтегез (яңакларның кабармавына игътибар итегез).**

**Бала авазларны дөрес итеп әйтсен өчен аны дөрес суларга өйрәтергә кирәк. Моның өчен борын белән тирән сулыш алыгыз, һаваны авыздан  әкрен генә чыгарыгыз. Иреннәрегезне кысмагыз, битләрегезне кабартмагыз. Бала да кабатласын.**

**Бу күнегүләрне шигырьләр белән ясау бик күңелле!**

**1. Өстәлгә төсле кәгазьдән яфраклар кисеп тезегез. Шигырьләрне укып чыгыгыз, ә бала яфракларны өстәлдән өреп төшерсен.**

**Сары, кызыл яфраклар**

**Һавада әйләнәләр.**

**Кызыл-сары яраклар**

**Үләнгә сибеләләр. (Ф.Зиннурова)**

**2. Өстәлгә яисә баланың кулына уртача зурлыктагы мамык кисәкләрен куегыз. Сез шигырьне укып чыккач, бала “кар бөртекләрен” өреп очырсын.**

**Без – карлар очабыз,**

**Як-якка кунабыз.**

**Җил тынган арада**

**Ял итеп алабыз. (Ф.Зиннурова)**

**3. Кечкенә мамык кисәгеннән шар ясагыз. Бу туп була. Ә ике шакмак – капка булсын. Бала «туп»ка өрсен. Мамык шакмаклар арасына керергә тиеш.**

**4. Тигез өстәл өстенә карандаш куегыз. Бала өреп, аны тәгәрәтсен.**

**5. Сыбызгылар белән дә уеннар бик файдалы. Балага сыбызгы бирегез,  һәм ул күпме тели, шуның кадәр сызгырсын.**

**6. Балалар сабын куыклары (мыльные пузыри) җибәрергә яраталар. Бу күнегү дөрес сулыш чыгару өчен файдалы. Бала белән ярышып карагыз: кайсыгызның шары зуррак булыр микән?**

**Шарлар кабартабыз**

**Һәм өреп очырабыз.**

**Яшел, зәңгәр, ал,**

**Син бер шарны ал.**

**7. “Болытлар һәм җил” уены (перчатка,стакан,су таякчыгы) Бу күнегү дөрес сулыш чыгару өчен файдалы.**

**8. “Гусеница” Бу күнегү дөрес сулыш чыгару өчен файдалы. Су таякчыклары ярдәмендә өреп гусеницаларны хәрәкәтләндерү.**

**Сөйләм сулышы өчен куелган уеннар баланы тиз алҗайталар. Шуңа күрә ул арыганчы уеннарны туктатыгыз.**